Laste Eurovisiooni lauluvõistlus

Lauluvõistluse ajalugu

Lauluvõistluse idee pärineb 2000. aastast, kui Danmarks Radio korraldas kahel aastal järjest lauluvõistlust Taani lastele. Seda ideed laiendati ning korraldati Skandinaavia lauluvõistlus. 2002. aastal korraldas Taani laste lauluvõistluse MGP Nordic, kus võistlesid Taani, Norra ja Rootsi. EBU tuli sealt ideele korraldada lauluvõistlus, kus Euroopa lapsed saaksid omavahel võistelda. Taanil paluti korraldada esimene lauluvõistlus, sest neil oli kogemusi nii oma võistluste kui ka MGP Nordic korraldamisel. 
Teise lauluvõistluse korraldamisel tekkisid probleemid toimumiskohaga. Esialgu pidi võistlust korraldama Briti ringhääling ITV, kuid hiljem ITV teatas, et finantsprobleemide tõttu kontserti siiski Suurbritannias siiski ei toimu. On arvatud, et üheks otsuse põhjuseks võis olla ka vaadatavuse reiting, mis oli väiksem kui ITV oli oodanud. Selle järel EBU tegi pakkumise korraldada lauluvõistlus Horvaatia ringhäälingule HRT, kes oli varasema võistluse võitnud. Lauluvõistlus pidi toimuma Zagrebis, kuid HRT teatas, et "unustas" broneerida saaliga hoone, kus lauluvõistlus võiks toimuda. Viis kuud enne lauluvõistlust pakkus Norra ringhääling NRK välja võimaluse korraldada lauluvõistlus Lillehammeris. 
Alates 2004. aastast peavad kõik ringhäälingud, kes on huvitatud korraldamisest, esitama EBU-le kandidatuuri. Belgia oli esimene riik, kes edukalt taotles 2005. aasta Laste Eurovisiooni lauluvõistluse korraldamise õigust.
Kõik võistlused on ülekantud 16:9 laiekraanformaadis ja HD-kvaliteedis heliga. Kõikidel võistlustel on ka välja antud ametlik CD. 
Lauluvõistluse võitja valitakse läbi telehääletuse. Aastatel 2003–2005 oli televaatajatele antud 10 minutit pärast laulude kõlamist, et helistada oma lemmiku poolt. Alates 2006. aastast on hääletusliinid avatud läbi programmi ning hääletusest saadud tulud on alates 2007. aastast annetatud UNICEF-ile (v.a 2009)
Enne 2007. aastat sai osalev ringhääling trahvi, kui ei näidanud võistlust otseülekandena. Nüüd ei ole ringhäälingud sunnitud näitama etendust otseülekandena vaid võivad näidata võistlust mõnese hilinemisega, et aeg oleks sobivam lastele vaatamiseks. 
Üheks 2008. aasta dokumentaali "Like Teen Spirit: A Popumentary" teemaks oli 2007. aasta Laste Eurovisiooni lauluvõistlus. Dokumentaalis näidati osalejate teed alates rahvuslikust eelvoorust kuni võistluse endani välja. Filmi näidati Rahvusvahelisel Toronto Filmifestivalil ja Limassolis, Küprosel, kui toimus 2008. aasta Laste Eurovisiooni lauluvõistlus.

Formaat

Lauluvõistluse formaat ei ole aastatega eriti muutunud. Formaat koosneb muusikalistest etteastetest, mida esitavad lapsed, keda on võistlusele saatnud osalevad ringhäälingud. EBU sõnul on lauluvõistluse mõtteks "julgustada noori talente popmuusika vallas innustades neid innustava lauluvõistlusega". 
Programmi näidatakse alati laupäeva õhtul novembri lõpus või detsembri alguses kell 21:15 (Ida-Euroopa aeg) ja kestab umbes 2 tundi ja 15 minutit lõppedes kell 23:30 (Ida-Euroopa aeg).
Traditsiooniliselt algab üritus avatseremooniast, kus tervitatakse osalejaid. Sellele järgnevad esinemised ja siis esinemiste lprdamine, et aidata televaatajatel otsustada, kelle poolt hääletada. Tavaliselt esineb pärast hääletust külalisesineja. Ning sellele järgneb punktide edastamine, kus punkte annavad lapsed vanuses 10–15. Etendus lõppeb võitja väljakuulutamise ja võidulaulu korduesitamine. Etenduse jooksul on jäetud mitmeid kohti, kus telekanalid saavad teha reklaamipausi. 
Etendusel on alati õhtujuhid, kellest üks on tavaliselt mees ja teine naine. (Välja arvatud 2006. aasta võistlus). Õhtujuhid ilmuvad etenduse jooksul korduvalt lavale ning green roomi. Õhtujuhtide ülesandeks on lisaks pärast iga punkti andmist korrata, et kinnitada mitu punkti millisele riigile antakse. 2004.–2006. aastani rääkisid õhtujuhid nii inglise kui ka prantsuse keeles, sest osalejate hulgas oli prantsuskeelseid ringhäälinguid. 2003. aastal ja alates 2006. aastast on kasutusel ainult inglise keel, sest kõik prantsuskeelsed ringhäälingud on võistlusest eemaldunud. (Belgia osaleb võistlusel ainult hollandikeelse ringhäälinguga VRT). 
Olenemata sellest, et Laste Eurovisiooni lauluvõistluse formaat on koostatud Eurovisiooni lauluvõistluse põhjal, on lauluvõistlustel mitmeid erinevusi. Kui Eurovisiooni lauluvõistlusel peavad kõik vokaalid olema lauldud etendusel otse, siis Laste Eurovisiooni lauluvõistlusel võivad taustavokaalid olla lauldud taustamuusikalindile. Iga riik peab korraldama televisioonis näidatava rahvusliku eelvooru. Alates 2005. aastast antakse kõikidele osalejatele 12 punkti, et vältida ebapopulaarse nullpunkti situatsiooni toimumist noortemate võistlejatega. 
Võitjad saavad trofee ja tunnustuse. Erinevalt Eurovisiooni lauluvõistlusest ei saa võitja riik võiduga kaasa õigust korraldada järgmise aasta lauluvõistlust.

Nõuded laulule

Osalev laul peab olema kirjutatud ja lauldud riigi ametlikus keeles. Esinejad peavad olema selle riigi rahvusest mida nad esindavad või peavad olema elanud seal vähemalt kaks ja pool aastat. Laul mis võistlusel osaleb ei tohi olla varem kaubanduslikult välja antud. Varem kehtis ka reegel, et osalevad lapsed ei tohi üldse olla varem avaldanud muusikat kaubanduslikult, kuid see kaotati 2007. aastal, et lubada tuntumatel lastel ja bändidel osaleda võistlusel. Alates 2008. aastast on täiskasvanutel lubatud teha kaasa laulukirjutamisel. Varem pidid olema kõik laulukirjutajad vanuses 8–15.

Osalused

Osalejad võistlusel muutuvad igal aastal. Ainult kaks riiki (Holland ja Valgevene) on osalenud kõikidel võistlustel. Viimastel aastatel osaleb võistlusel järjest vähem Lääne-Euroopa riike, kuid järjest rohkem Ida-Euroopa riike. Esialgsed Skandinaavia ringhäälingud lahkusid võistlusest 2006. aastal ning hakkasid taas organiseerima MGP Nordicut, mida ei korraldatud alates Laste Eurovisiooni lauluvõistluse algusest. 
2017. aasta Laste Eurovisiooni lauluvõistluse järgse seisuga on võistluses osalenud kokku 37 riiki vähemalt ühe korra.